અને આમ જ ફ્યુઅલના ભાવ વધતાં જશે તો લોકો વાહન વાપરવાનું બંધ કરી દેશે. પેટ્રોલ પમ્પ્સ પછી બંધ થઈ જશે. બંધ મિલોની જેમ અમુક ખંડેર બની જશે, તો અમુક વેચાઈ જશે. અમુકમાં બેસી નવરાં લોકો પત્તા રમશે. કોક સાહસિક પંપ માલિક ખર્ચો કરી પેટ્રોલની ટાંકીઓને ઉપરથી ખુલ્લી કરી સ્વીમીંગ પુલ બનાવી દેશે. અને આમ પેટ્રોલ પંપ ઇતિહાસ બની જશે. હજારો વર્ષ વીતશે. પુરાતત્વ ખાતાને ખોદકામ કરતાં પેટ્રોલ પંપની ટાંકીઓ મળી આવશે. એનાં તળિયામાંથી મળેલા પ્રવાહીના કાર્બન ટેસ્ટ થશે. એ ટેસ્ટનાં આધારે એક જમાનામાં આ પેટ્રોલ સંગહ કરવાની ટાંકી હતી એવું જાહેર થશે. એનાં આધારે ભારત એક જમાનામાં ખુબ સમૃદ્ધ હતું એવું કોઈક સાબિત કરશે. આ ગૌરવભરી સ્ટોરી પ્રજા એસ.એમ.એસ.થી કે ઇ-મેઇલ દ્વારા ફોટા સહિત ફોરવર્ડ કરશે. અને મોકલનાર અને વાંચનાર બંને ભારત દેશ માટે ગર્વથી ફૂલ્યા નહિ સમાય! તો પછી, ભાવ વધારો સારો છે કે નહિ? તમે જ નક્કી કરો દોસ્ત! ■